Mar d'Azov

A Mar d'Azov (en ruso Азовское море, Azovskoie more; en ucrainés Азовське море, Azovs'ke more; en tartaro de Crimea Azaq deñizi) ye una mar intercontinental unita a la mar Negra por o sud a traviés d'o estreito de Kerch. Ye una mar de poca fondaria (10 metros de fondaria meya), con una superficie de 37.600 km². Muga a l'ueste y a o norte con Ucraína, a l'este con Rusia y a o sud con a peninsula de Crimea, en Ucraína, y con a peninsula de Taman, en Rusia, que conforman l'estreito de Kerch. En l'Antiga Grecia, se li deciba a ista mar Palus Meotis, u laco Meotis.

En realidat, a mar d'Azov ye un gran estuario de cuantos ríos, d'entre os cuals destaca o río Don. Ixo fa que sía una mar poco salata, por os aportes fluvials. En a mar d'Azov desauguan ríos con naixedero en o Caucaso, como os Eia u Kuban, chunto con atros ríos que bi plegan dende as planas d'Ucraína, como os Mius, Kalmius u Molotchna. A mayor parte d'istos ríos forman o suyo propio estuario u delta que desemboca dimpués en o estuario común.

 Toponimia 
La tradición popular diz que lo nombre actual proviene d'un principe cumano clamau Azum u Asuf, que murió mientres desfendeba una ciudat en a rechión en l'anyo 1067. La mayor parte d'os estudiosos o fan derivar d'a ciudat de Azov, que lo suyo nombre ruso proviene d'o tártaro Azaq ('baixo'), en referencia a la suya situación cheografica.

En l'actualidat recibe diversos nombres seguntes la luenga: en ruso: Азо́вское мо́ре, latinizau como Azóvskoie more; en tartaro de Crimea: Azaq deñizi; en ucrainés: Азо́вське мо́ре,latinizau como Azovske more.

 A suya importancia estratechica 
Ye una mar con gran importancia estratechica, por estar o punto de paso ta trescruzar dende a mar Negra por o río Don y o canal ta o río Volga dica a Mar Caspia. Dica 1991 yera considerato una mar interior por a Unión Sovietica, pero hue Ucraína reclama que son auguas internacionals y Rusia diz que son auguas interiors de l'antiga Comunidat d'Estatos Independients formata cuan a desaparición d'a Unión Sovietica. O problema ye que por a suya escasa fondaria, ista mar no ye navegable nomás que por un estreito canal. Asinas, en octubre de 2003, bi habió un incident en a isla de Tuzla, cuan Rusia unió ista isla d'o estreito de Kerch, que pareix perteneixeba a Ucraína, a o suyo territorio con un dique. Isto lis permeteba a os rusos d'estar mas a man d'o canal navegable, que ye en auguas territorials ucrainesas.

 Vinclos externos 

Categoría:Mars d'Europa
Categoría:Cheografía de Rusia
Categoría:Cheografía d'Ucraína